

Tárgy: Döntés a piacszabályzat módosításáról

Melléklet: módosított piacszabályzat, piacfelügyelői javaslatok

**E L Ő T E R J E S Z T É S**

**HARKÁNY VÁROS ÖNKORMÁNYZATA**

**PÉNZÜGYI, VÁROSFEJLESZTÉSI, KULTURÁLIS ÉS IDEGENFORGALMI**

**BIZOTTSÁGÁNAK**

**2024. december 11-i ÜLÉSÉRE**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera  aljegyző |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 30/2024. (III.28.) Önkormányzati határozat |
| SZÜKSÉGES DÖNTÉS:  HATÁROZAT/RENDELET | határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 3 oldal előterjesztés  melléklet: módosított piacszabályzat, piacfelügyelői javaslatok |
| TÖRVÉNYESSÉGI VÉLEMÉNYEZÉSRE BEMUTATVA |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat Pénzügyi, Városfejlesztési, Kulturális és Idegenforgalmi Bizottságának 2024. december 11. napján tartandó ülésére**

**ELŐTERJESZTÉS CÍME: Döntés a piacszabályzat módosításáról**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

***Tisztelt Bizottság!***

A képviselő-testület legutóbb 2024. március 28-i ülésén másnapi hatálybalépéssel módosította az önkormányzat tulajdonában levő piac üzemeltetési szabályzatát, az annak 2. számú mellékletét képező díjtarifa táblázat tekintetében, amikor is az őstermelői piac két új VP-s üzlethelyiségének, mint önállóan bérbevehető rendeltetési egységnek a bérleti díja került meghatározásra 42 290 Ft/hó összegben.

A díjtarifa táblázat ezt megelőzően is több alkalommal módosult, a szabályzat szöveges rendelkezései azonban nem változtak.

A piacfelügyelő a mellékelt javaslatokkal fordult a képviselő-testülethez a piac kihasználtságának növelése érdekében és a kereskedők oldaláról felmerült igények alapján.

A javaslatok rövid ismertetése:

1. sátrak raktárként való használatának megengedése, mivel a hatályos piacszabályzat szerint sátrak és szervizüzletek raktárként nem vehetőek bérbe
2. bezárt sátrak elé való kipakolás engedélyezése
3. lángos sütés engedélyezése
4. esti piac
5. karácsonyi vásár a piacon.

A megfogalmazott módosító javaslatokkal kapcsolatos álláspontunk és az ezekhez szükséges módosítások a piacszabályzatban a következők:

Ad 1.) Sátrak raktárkénti hasznosításának lehetősége:

Amennyiben az üres sátrak raktárkénti hasznosítását a képviselő-testület engedélyezni kívánja, úgy a piacszabályzat 2. számú mellékletének módosítása szükséges, mivel aszerint jelenleg a sátrak raktárként nem vehetők bérbe. A szükséges módosítás az előterjesztés mellékletét képező piacszabályzatban vastag dőlt betűvel és sárga háttérrel jeleztük. A piacfelügyelő a pavilonoktól eltérően, maximum 8000 Ft/hó összegben javasolja a sátrak raktárkénti hasznosításának díját meghatározni.

Ad 2.) Bezárt sátrak elő való kipakolás: A sátorhelyek elé való kipakolás díja 7800 Ft. A hatályos piacszabályzat VI.1. pontja szerint kirakodni, árusítani a vásár területén csak a piacfelügyelő által kijelölt helyen lehet, bérleti szerződés vagy helyfoglalási díj megfizetését igazoló bizonylat birtokában. Ez értelemszerűen a bezárt sátrak elé való kipakolásra is alkalmazható, azonban az egyértelműség érdekében a kipakolást rögzítő VIII.17. pontot kiegészítettük a következő rendelkezéssel: „Bezárt sátor elé való kipakolást a piacfelügyelő engedélyezheti.

Ad3.) A lángos sütés engedélyezése nem az önkormányzat hatásköre. A piacszabályzat hivatkozott III.3. pontja helyesen rögzíti azt, hogy vendéglátó tevékenység csak üzletben vagy büfékocsiban folytatható, tekintettel arra, hogy a kereskedelmi tevékenységek végzésének feltételeiről szóló 210/2009. (IX.29.) Korm. rendelet szerint vendéglátás a Korm. rendelet 4. melléklete szerinti a vendéglátó üzlettípusokban folytatható. A szakhatósági engedélyekre vonatkozó rendelkezést törölni szükséges a jogszabályi környezet változása miatt: engedélyezés vendéglátás esetén már nincs, a tevékenység bejelentéssel folytatható és szakhatósági engedélyeket nem kell beszerezni, a bejelentésről kell tájékoztatni a jogszabályban meghatározott hatóságokat.

Ad4) Őstermelői piacon esti piac: a helyi termelői piac üzemeltetése bejelentésköteles. A Harkányi őstermelői piacot kijelölés alapján a Siklósi Közös Önkormányzati Hivatal Jegyzője vette nyilvántartásba. A nyilvántartás -a bejelentés alapján- valamint a kiadott igazolás tartalmazza a piac nyitvatartási idejét a vásárokról, a piacokról, és a bevásárlóközpontokról szóló 55/2009. (III.13.) Korm. rendeletben foglaltaknak megfelelően. A hivatkozott Korm. rendelet a nyitvatartással kapcsolatban előírja azt is, hogy A vásár, piac nyitva tartásának idejét az üzemeltető 5 és 20 óra között határozza meg. A 20 óra utáni nyitva tartást az illetékes rendőrkapitányság véleményének kikérésével a jegyző a 4. § (1) bekezdésben meghatározott feladatkörében eljárva engedélyezheti. Az üzemeltető köteles a vásár, piac nyitva tartásáról a vásárlókat tájékoztatni. Mindezek alapján tehát az esti piacot nem a piacszabályzat módosításával, hanem a hatóságnak való eseti bejelentéssel kellene kezelni.

Ad5) Karácsonyi vásár a piacon: a kérdés szintén nem a piacszabályzat módosításának körébe esik, a jövő évi adventi programok tervezésekor a képviselő-testület döntése, a művelődési ház vezetőjével való egyeztetés szükséges.

A piaccal kapcsolatban tájékoztatjuk továbbá a képviselő-testületet arról, hogy várhatóan jövő év elején megkezdődhet a piaccsarnok felújítása. A beruházás okán a teljes piaccsarnok építési terület lesz, ott kereskedelmi tevékenység a munkálatok végzése alatt nem végezhető. Mindez nem csak a csarnokon belüli bérlőket, hanem az épület külső fala mentén elhelyezkedő pavilonokban árusítókat, bérlőket is érinti. Az építés megkezdéséhez január hónapban a csarnokot és annak külső helyiségeit kell üríteni és várhatóan szeptemberig nem lesznek használhatóak. Tekintettel arra is, hogy a bérleti szerződések a piac teljes területén mindig tárgyévre kerülnek megkötésre, tehát ez év december 31-én az idei szerződések lejárnak, javasoljuk, hogy a képviselő-testület hozzon döntést arról, hogy 2025. január 1. napjától 2025. szeptember hó 30-ig a piaccsarnokban és annak külső fala mentén elhelyezkedő helyiségekre bérleti szerződést (ideértve az asztalbérletet vagy helybiztosítást is) nem köt. A jelenlegi bérlőkkel a piacfelügyelő folyamatosan egyeztet arról, hogy mely más helyre kerüljenek áthelyezésre.

**Határozati javaslat 1.:**

*Döntés a piacszabályzat módosításáról*

Harkány Város Önkormányzatának Pénzügyi, Városfejlesztési, Kulturális és Idegenforgalmi Bizottsága javasolja a Képviselő-testületnek, hogy „Az önkormányzat tulajdonában levő piac üzemeltetési szabályzata” 2025. 01. 01. napi hatálybalépéssel történő módosítását az előterjesztés mellékletét képező tartalommal hagyja jóvá.

Határidő: 2025. 01.01.

Felelős: jegyző

**Határozati javaslat 2.:**

*Döntés piaccsarnokban bérleti szerződések megkötésének felfüggesztéséről*

Harkány Város Önkormányzatának Pénzügyi, Városfejlesztési, Kulturális és Idegenforgalmi Bizottsága javasolja a Képviselő-testületnek, hogy a TOP\_PLUSZ -1.1.1-21-BA1-2022-00006 Helyi gazdaságfejlesztés - Harkányi Piaccsarnok épületének felújítása című pályázat megvalósítása miatt -tekintettel arra is, hogy a piaccsarnok építési terület lesz- 2025. január 1. napjától 2025. szeptember 30. napjáig a piaccsarnokban és annak külső fala mentén elhelyezkedő helyiségekre bérleti szerződést (ideértve az asztalbérletet és helybiztosítást is) ne kössön.

Határidő: 2025. 01.01.-2025.09.30.

Felelős: jegyző

Harkány, 2024. 12. 05.

Regényiné dr. Börczi Vera, aljegyző sk.